看花曲
作者：戴表元
朝代：宋

paragraphs: 種花郎君愛花好，看花兒女笑花老。
牆東花開閙喧喧，馬蹄蹴醉牆西草。
遊人賤草只看花，明日重來還可嗟。
但見萋迷青覆地，千紅萬紫成泥沙。
君不聞明妃當年辭漢宮，黄雲塞下白楊風。
一朝邊亭靜烽火，詔書自議麒麟功。
又不聞馬嵬山前玉環血，歲歲春風吹不滅。
詞人正賞浯溪碑，千秋妖恨無人說。
紅顔誤人何足憐，花開花謝春風前。
猶勝凄凉後庭樹，離歌未斷江南暮。